Terevisioon

"Terevisioon" on Eesti Televisiooni hommikusaade, mis on eetris igal argipäeval.

Saadet juhivad ajakirjanikud Katrin Viirpalu, Reimo Sildvee, Martha-Beryl Grauberg ja Juhan Kilumets. Saates on koos uudised, ilmateade, liiklusolud, meediaväljaannete ülevaade, tarbijainfo ning päevakajalised intervjuud. Lisaks käivad "Terevisioonis" esinemas muusikud ja ansamblid, treenerid jagavad liikumisnõuandeid, arstid räägivad tervisest ning kokad ja toidublogijad teevad süüa. Välisuudistest räägivad ERR-i uudistetoimetuse korrespondendid ning ulatuslik võrgustik välismaal elavaid eestlasi.

 Ajalugu 
Saade on eetris alates 2001. aasta veebruarist. Hooajast 2008/2009 oli saate algusaeg 6.55 ning kordus läks eetrisse pärast kolmveerandtunnist pausi. Varasematel hooaegadel algas saade kell 6.25 ja kordus 8.45. Alates 2024. aastast on saate algusaeg 6.45 ja saate kordus on eetris kohe pärast kell 9.00 algavate uudiste lõppemist.   

Esimesed saatejuhid olid 2006. aasta juunini esmaspäevast neljapäevani Marko Reikop ja Anu Välba Tallinnas, reedeti edastati "Terevisiooni" ETV Tartu stuudiost, kus saatejuhte sageli vahetati (Ave Marleen, Andres Panksepp, Toomas Talts, Kristina Veidenbaum, Liina Randpere, Andero Uusberg jt). 2006. aasta sügishooajast loobuti Tartu stuudio saadetest. 

Pärast Välbat ja Reikopit valiti saatejuhtideks kordamööda üle nädala eetris käivad saatejuhipaarid Kaileen Mägi ja Priit Kuusk ning Katrin Vaga ja Toomas Luhats. Enne hooaja lõppu lahkus saatest Vaga, kuna suundus Eesti Rahvusringhäälingu korrespondendiks Brüsselisse. Saatejuhiks sai raadioajakirjanik Liis Lusmägi. Priit Kuuske asendas kevadhooaja lõpus tema jalgrattamatka ajal Meelis Kompus. Alates sügisest 2007 juhtis Luhatsiga saadet ajalehe Postimees ajakirjanik Tuuli Koch, kuna Lusmägi suundus lapsehoolduspuhkusele. Kevadhooajast 2009 vahetas Tuuli Kochi omakorda välja Elis Aunaste.

2009. aasta sügisel jätkusid "Terevisiooni" saated uue stuudiokujunduse ja uue sisuga. Saatejuhid olid Katrin Viirpalu ja Urmas Vaino.

2016. aastal lahkus Urmas Vaino saatejuhi kohalt ja uueks saatejuhiks valiti Eero Reinu.

"Terevisiooni" eeltoimetaja oli esimestel hooaegadel Ivo Laev, kellele hooajal 2009/2010 lisandus Rasmus Kagge. Hiljem on toimetajad vahetunud (Kristi Pärn-Valdoja, Tiiu Laks, Janek Luts, Laura Kõrvits, Merilin Pärli, Kristel Trell, Nele-Mai Olup, Elisabeth Kungla, Kristi Sobak, Ave Häkkli, Lauri Kool, Kristina Mägi, Helen Eelrand, Helen Tammemäe, Otti Eylandt, Marian Võsumets, Joanna Lepmets, Carola-Kristiina Kröönström jt).  

Otsestuudios kajastatakse olulisi päevateemasid, kõlab muusika ning lastele on eetris multifilm. Saates lõid esimestel hooaegadel kaasa kokad (Maire Suitsu, Indrek Kivisalu, Vesta Reest jpt), kes valmistasid saate jooksul mitmesuguseid küpsetisi või roogi. Hiljem on regulaarsest köögirubriigist loobutud, kuid toidutegemine ja toitumine ning söögi ja tervise seosed on pidevalt teemadeks saates. 

Saates on igal täis- ja pooltunnil uudised, mida on eri hooaegadel lugenud teadustajad Monika Tamla, Kadri Hinrikus, Mari Torga, Meelis Kompus, Kerli Dello, Liisu Lass, Elo Ellermaa, Juhan Kilumets, Erle Loonurm, Indrek Lepik, Veronika Uibo, Ott Nool, Liisbeth Rats jt. Uudiste eeltoimetajad on olnud Toomas Pott, Silver Kuusik, Elo Ellermaa jt.

 Viited 

 Välislingid 
 Koduleht

Kategooria:Eesti telesaated
Kategooria:Eesti Televisiooni telesaated